2.

I bilag III affattes afsnit 6.1 således: »6.1. Direkte investeringer Direkte investeringer forbindes med en resident i en økonomi, der har kontrol over eller udøver en betydelig grad af indflydelse på ledelsen af et foretagende, der er resident i en anden økonomi. I overensstemmelse med de internationale standarder (BPM6) foreligger der et sådant forhold, hvis en investor resident i en økonomi direkte eller indirekte ejer 10 % eller mere af stemmerettighederne i et foretagende, som er resident i en anden økonomi. På baggrund af dette kriterium kan der bestå et direkte investeringsforhold mellem en række forbundne foretagender, uanset om forbindelserne omfatter en enkelt eller en række kæder. Det kan omfatte datterselskaber, datter-datterselskaber og associerede selskaber til et foretagende, der er genstand for direkte investeringer. Når den direkte investering er etableret, registreres alle efterfølgende finansielle strømme/beholdninger mellem de forbundne enheder som direkte investeringstransaktioner/positioner. Egenkapital omfatter ejerandele i afdelinger såvel som alle andele i datterselskaber og associerede selskaber. Reinvesteret indtjening svarer som modregnende post til den direkte investors andel af indtjeningen, der ikke er udbetalt som udbytte af datterselskaber eller associerede selskaber, og indtjening fra afdelinger, der ikke er betalt til den direkte investor, og som er registreret under posten »investeringsindkomst« (jf. 3.2.3). Direkte investeringer i egenkapital og gæld opdeles yderligere på grundlag af typen af forhold mellem enheder og som følge af investeringsretningen. Tre typer af direkte investeringsforhold kan udskilles: a) direkte investorers investeringer i foretagender, der er genstand for direkte investeringer. Denne kategori omfatter investeringsstrømme (og beholdninger) fra den direkte investor til dennes direkte investeringsforetagender (uanset om denne er under direkte eller indirekte kontrol eller indflydelse) b) omvendt investering. Denne type forhold dækker investeringsstrømme (og beholdninger) fra det direkte investeringsforetagende til den direkte investor c) mellem søsterselskaber (»fellow enterprises«). Dette omfatter strømme (og beholdninger) mellem foretagender, som ikke udøver kontrol eller indflydelse over hinanden, men som begge er under kontrol eller indflydelse af den samme direkte investor. Med hensyn til værdiansættelsen af beholdningen af direkte investeringer i kapitalbalancen over for udlandet, værdiansættes aktiebeholdningen i noterede foretagender til markedspriser, hvorimod aktiebeholdningen i unoterede direkte investeringsforetagender værdiansættes på grundlag af den bogførte værdi ved brug af en fælles definition, der omfatter følgende regnskabsposter: a) indbetalt egenkapital (ekskl. egne ejerandele og inkl. overskudsfonde) b) alle typer reserver (inkl. investeringstilskud, når disse ifølge retningslinjer for regnskab betragtes som foretagendets reserver) c) ikke-udloddet overskud modregnet tab (inkl. årets resultat). For unoterede foretagenders egenkapital kan transaktionerne, som er registreret på de finansielle konti, afvige fra beholdningen af egne midler til den bogførte værdi i kapitalbalancen over for udlandet. Sådanne forskelle registreres som omvurderinger som følge af andre prisændringer. For at øge konsistensen mellem værdiansættelsen af aktiver og passiver, kan aktiebeholdningen i unoterede direkte investeringsforetagender alternativt værdiansættes i overensstemmelse med en af de andre værdiansættelsesmetoder i afsnit 7.16 i BPM6, hvis mindst ét af følgende tilfælde er til stede: a) mindst ét foretagende i en kæde af direkte investeringer er børsnoteret, samtidig med at mindst ét foretagende ikke er børsnoteret, hvilket medfører en væsentlig forvridning i nettokapitalbalancen over for udlandet i ét af foretagenderne i kæden. I dette tilfælde kan markedsprisen for det børsnoterede foretagende anvendes som reference ved værdiansættelsen af de tilknyttede unoterede foretagender, eller b) hvis der opstår forskelle i bogføringen af erhvervet goodwill i en kæde af direkte investeringsforetagender, hvilket medfører en væsentlig forvridning i nettokapitalbalancen over for udlandet for det land, i hvilken foretagendet midt i kæden er resident, eller c) hvis foretagender i en kæde af direkte investeringer har konti denomineret i forskellige valutaer, og valutakursudsving medfører en væsentlig forvridning i nettokapitalbalance over for udlandet for det land, i hvilken foretagendet midt i kæden er resident. Hvis en anden metode anvendes til at værdiansætte aktiebeholdningen i unoterede direkte investeringsforetagender, opfordres de ansvarlige for udarbejdelsen af statistikken for kapitalbalancen over for udlandet til at underrette de ansvarlige for statistikudarbejdelsen i modpartslandet om den anden metode og til at samarbejde med disse ansvarlige for at minimere risikoen for asymmetrisk bilateral bogføring. Disse oplysninger bør videregives i ESCB inden for rammerne af de eksisterende ordninger og bør offentliggøres i ECB's publikation »European Union balance of payments/international investment position statistical methods«, der bruges til overvågning af de principper, definitioner og databearbejdningsmetoder, som medlemsstaterne i euroområdet anvender (beskrevet i bilag V). Det henstilles som bedste praksis, at alle medlemsstater opstiller udenlandske direkte investeringer i egenkapital og reinvesteret indtjening på grundlag af resultaterne af de undersøgelser af udenlandsk direkte investeringer, der skal indsamles mindst en gang om året (1).